Ragnar Kjartansson, listamaður, var meðal þeirra sem aðstoðuðu hina rússnesku Mariu Alyokhinu, aðgerðarsinna og liðskonu rússnesku pönkrokksveitarinnar Pussy Riot, á flótta sínum frá Rússlandi. Ragnar fékk ónefnt Evrópuland til að gefa út ferðaskilríki sem veittu Mariu sömu stöðu og íbúar Evrópusambandsins hafa.
Flótti Mariu er rakinn í bandaríska blaðinu New York Times.
Þar kemur fram að þegar rússnesk yfirvöld ákváðu að Maria þyrfti að afplána dóm upp á 21 dag í fangelsi í stað stofufangelsis hefði hún ákveðið að flýja land. Að minnsta kosti tímabundið.
Til þess að villa um fyrir rússnesku lögreglunni, sem fylgdist með íbúðinni þar sem hún bjó, dulbjó Maria sig sem matarsendil. Hún skildi farsíma sinn eftir til að ekki væri hægt að rekja ferðir hennar og fékk far að landamærum Hvíta-Rússlands. Það tók hana hins vegar viku að komast frá Hvíta-Rússlandi yfir til höfuðborgar Litháens og Ragnar Kjartansson átti stóran þátt í að það tókst.
Ragnar er sagður hafa fengið ónefnt Evrópuland til að gefa út ferðaskilríki fyrir Alyokhinu sem veitti henni sömu réttindi og aðrir íbúar Evrópusambandsins hafa. Ferðaskilríkjunum var síðan smyglað inn til Hvíta-Rússlands og á þeim komst hún með rútu til LItháens.
Fréttastofa sendi utanríkisráðuneytinu fyrirspurn hvort Ísland væri umrætt Evrópuland. Ráðuneytið segir að því sé kunnugt um fréttir af komu Pussy Riot til Íslands. Það sé fagnaðarefni að umræddur listamaður og hljómsveitin hafi tækifæri til þess að nýta sér tjáningarfrelsi bæði í listrænum tilgangi og pólitískum. Að öðru leyti tjái utanríkisráðuneytið sig ekki.